2022. gada 6. februārī

Aparjods XXIV ZOS izcīna augsto piekto vietu, Bērziņam septītā pozīcija

Svētdien, 6. februārī tika sadalītas pirmās XXIV Ziemas olimpisko spēļu medaļas kamaniņu sportā. Kristers Aparjods savās otrajās Ziemas olimpiskajās spēlēs izcīnīja augsto piekto vietu.

Sacensību pirmajā dienā vācietis Johaness Ludvigs laboja trases rekordu par 0.235 sekundēm. Pēc pirmās sacensību dienas divi no latviešiem ierindojās labāko sešiniekā. Kristers Aparjods piektajā vietā. Savukārt 19 gadus jaunais Gints Bērziņš, kuram šī ir Olimpiskā debija, noslēdza labāko sešinieku. Artūrs Dārznieks, kuram šīs ir jau otrās Ziemas olimpiskās spēles, pēc pirmajiem diviem braucieniem ieņēma 22. vietu.

Kristers Aparjods trešo braucienu aizvadīja stabili, vien tieši pirms finiša laika atskaites punkta pieskaroties trases apmalei, braucienā un arī trīs braucienu summā uzrādīja ceturto labāko laiku.

Gintam Bērziņam labs brauciens un finišā sestais labākais laiks, kas triju braucienu summā ļāva saglabāt sesto pozīciju.

Artūram Dārzniekam izdevās veikt labas trases līnijas un braucienā uzrādīt 12. ātrāko rezultātu, un pēc trešā brauciena pakāpties uz 18. pozīciju, kas latvietim nodrošināja iespēju startēt arī ceturtajā braucienā. Ceturtajam braucienam kvalificējās tikai divdesmit labākie sportisti.

Savukārt Johaness Ludvigs atkal uzlaboja trases rekordu – šoreiz par 0.002 sekundēm – un saglabāja līdera pozīciju. Otrajā vietā, vācietim piekāpjoties par 0.113 sekundēm, austrietis Volfgangs Kindls. Savukārt trešais – itālis Dominiks Fišnallers.

Izšķirošajā, ceturtajā braucienā Kristers Aparjods trases augšdaļu veica labi, bet trases lejas daļā pieļautā kļūda latvietim liedza cīņu par medaļu, četru braucienu summā izcīnot augsto piekto vietu.

Gints Bērziņš savā Olimpiskajā debijā uzrādīja pārsteidzošu stabilitāti un četru braucienu summā izcīnīja augsto septīto vietu.

Savukārt Artūrs Dārznieks XXIV Ziemas olimpiskajās spēlēs ierindojās 18. pozīcijā.

Olimpiskais čempions, starta un trases rekorda īpašnieks Johaness Ludvigs. Sudraba godalga austrietim Volfgangam Kindlam, bet bronza itālim Dominikam Fišnalleram.

Kristaps Mauriņš: “*Uz doto brīdi, ja skatās uz Kristera sniegumu, visiem ir rūgtuma sajūta. Žēl, ka neizdevēs tie trīs no četriem braucieniem tik labi, kā viņš varēja. Skaidrs, ka Olimpiskajās spēlēs ar kļūdām līdz medaļām ir grūti aizsniegties. Tagad ir ne pārāk laba sajūta gan mums visiem, gan viņam pašam. Ja skatāmies uz piekto vietu Olimpiskajās spēlēs, tad tas ir otrs labākais sasniegums vīriešiem pēc Latvijas neatkarības atjaunošanas. Mums katrā ziņā mērķis bija augstāks. Līdz galam neizdevās mērķi izpildīt. Ja mērķis būtu TOP 6, tad mēs būtu priecīgi, bet ir skaidrs, ka Kristers varēja izcīnīt medaļu. Ir tā, kā ir. Savukārt milzīgs prieks un lepnums ir par Gintu Bērziņu. Deviņpadsmit gados veikt četrus labus braucienus ar nelielām kļūdām un izcīnīt septīto vietu! Super! Tiešām malacis! Izturēja spriedzi. Pirmajās Olimpiskajās spēlēs grozīties ap labāko sešinieku, atskatoties uz to, kā viņam gāja treniņos, kur viņš sasita elkoni. Superīgs panākums Gintam! Artūram no četriem braucieniem īsti var ieskaitīt tikai vienu – trešo. Nesanāca parādīt sniegumu, kuru viņš bija spējīgs parādīt. Bet tāds ir kamaniņu sports*.”

*XXIV Ziemas olimpisko spēļu vīriešu vienvietīgo kamanu rezultāti*

|  |  |  |  |
| --- | --- | --- | --- |
| Vieta | Sportisti | Valsts | Rezultāts |
| 1. | Johaness Ludvigs | Vācija | 3:48.735 |
| 2. | Volfgangs Kindls | Austrija | +0.160 |
| 3. | Dominiks Fišnallers | Itālija | +0.951 |
| 5. | Kristers Aparjods | Latvija | +1.318 |
| 7. | Gints Bērziņš | Latvija | +1.438 |
| 18. | Artūrs Dārznieks | Latvija | +4.974 |

Pirmdien, 7. februārī XXIV Ziemas olimpiskās spēles kamaniņu sportā turpināsies ar sieviešu sacensībām, kurās par godalgām cīnīsies trīs Latvijas sportistes: Elīza Tīruma, Kendija Aparjode un Olimpisko spēļu debitante Elīna Ieva Vītola.

Pirmajā sacensību braucienā ar ceturto kārtas numuru trasē dosies Elīna Ieva Vītola. Devītā – Elīza Tīruma, bet kā 28. pirmo braucienu veiks Kendija Aparjode.

Latvijas Nacionālās kamaniņu sporta izlases startiem seko līdzi tiešraidē Latvijas Televīzijas septītajā kanālā (LTV7).

Pirmdiena, 7. februāris

13.45 1. brauciens sievietēm

15.30 2. brauciens sievietēm

Otrdiena, 8. februāris

13.50 3. brauciens sievietēm

15.30 4. brauciens sievietēm

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456